בן 40 נהרג בשריפה בדירה בירושלים - מקומי - הארץ
בן 40 נהרג בשריפה בדירה בירושלים
השריפה פרצה בדירה בקומה ראשונה בבניין בשכונת קרית יובל. מותו של האיש נקבע במקום
07.03.2015 03:23 עודכן ב: 03:51
גבר כבן 40 נהרג הלילה (שישי) בשריפה שפרצה בדירה בבניין בירושלים. השריפה פרצה בדירה בקומה ראשונה בבניין ברחוב פסח חברוני שבשכונת קרית יובל.
במד"א דיווחו כי בשעה 23:19 נמסר למוקד מרחב ירושלים על השריפה, ופאראמדיקים שהגיעו למקום ביצעו בנפגע פעולות החייאה, אולם לבסוף קבעו את מותו במקום. פאראמדיק מד"א יניר רכניצר סיפר כי "כשהגענו למקום ראינו עשן סמיך יוצא מדירה בקומה הראשונה בבניין מגורים בן שלוש קומות. בסריקות אותר בדירה גבר כבן 40 עם כוויות בכל חלקי גופו, הוא היה ללא סימני חיים ונאלצנו לקבוע את מותו במקום".
בחודש שעבר נהרג אדם כבן 85 בשריפה ברחוב משכן שילה בשכונת בית הכרם בירושלים. במד"א סיפרו שההודעה הראשונית הגיעה למוקד מרחב ירושלים בשעה 20:16 בערב, וצוותים הוזעקו למקום השריפה. החובשים והפאראמדיקים שהגיעו למקום דיווחו כי במקום התגלה גבר ללא רוח חיים. כוח הכיבוי שהגיע למקום הצליח להשתלט על השריפה.